It-Tielet Pitazz – Paragrafi 1041-1050 Xewqa mħeġġa għal din il-Festa qiegħda tikkonsmali ruħi kollha. F'talb imħeġġeġ sabiex il-Festa tasal ma ddumx insib ftit serħan, u bdejt novena għall-intenzjoni ta' ċerti saċerdoti sabiex Alla jagħtihom id-dawl u l-ispirazzjoni li huma japplikaw għat-tixrid ta' din il-Festa, u sabiex l-Ispirtu ta' Alla jdawwal il-Papa dwar din il-ħaġa kollha kemm hi. In-novena tikkonsisti f'siegħa adorazzjoni quddiem is-Sagrament Imqaddes. Jiena tlabt lil Alla jħaffef sabiex tasal din il-festa u tlabt lill-Ispirtu s-Santu jdawwal lil ċerti nies dwar din il-ħaġa kollha kemm hi. Qiegħda nispiċċa din in-novena f'Ħamis ix-Xirka. + 23 ta' Marzu 1937. Illum is-seba' jum tan-novena. Irċevejt grazzja kbira li ma tistax timmaġinha: Ġesu' l-aktar Ħanin wiegħed li jiena ser inkun preżenti fiċ-ċelebrazzjoni ta' din il-Festa solenni. Illum, jiġifieri, it-23 (ta' Marzu), it-Tlieta tal-Ġimgħa Mqaddsa, hu jum meta l-Mulej tani ħafna grazzji. F'daqqa waħda, il-preżenza ta' Alla qabditni u f'nifs rajt lili nnifsi f'Ruma, fil-kappella tal-Papa u fl-istess waqt kont ninsab fil-kappella tagħna. U ċ-ċelebrazzjoni tal-Papa u tal-Knisja kollha kellha x'taqsam mill-qrib mal-kappella tagħna u, b'mod speċjali ħafna, mal-Kongregazzjoni tagħna. U jiena ħadt sehem fiċ-ċelebrazzjoni solenni fl-istess waqt hawnhekk u f'Ruma, għax iċ-ċelebrazzjoni tant kellha x'taqsam mill-qrib ma' Ruma li wkoll waqt li qiegħda nikteb ma nistax niddistingwi waħda mill-oħra imma qiegħda niktibha bħalma rajtha. Rajt lill-Mulej Ġesu' fil-kappella tagħna, espost fl-ostensorju fuq l-altar maġġur. Il-kappella kienet imżejna bħallikieku għall-festa' u dakinhar kull min ried jiġi seta' jidħol. Tant kienet enormi l-folla li l-għajn ma setgħetx tara kollox f'daqqa. Kulħadd kien qed jieħu sehem fiċ-ċelebrazzjonijiet b'ferħ kbir, u ħafna minnhom akkwistaw dak li xtaqu. L-istess ċelebrazzjoni kienet qiegħda ssir ġewwa Ruma fi knisja sabiħa u l-Qdusija Tiegħu l-Papa, flimkien mal-kleru, kien qed jiċċelebra din il-Festa, u mbagħad f'daqqa waħda rajt lil San Pietru, li kien qiegħed bejn l-altar u l-Papa. Ma stajtx nisma' x'kien qed jgħid San Pietru imma stajt nara li l-Papa kien qed jifhem kliemu ... Imbagħad xi saċerdoti li ma kontx nafhom bdew jeżaminawni u jumiljawni. jew pjuttost, dak li kont ktibt; imma rajt kif Ġesu' stess kien qiegħed jiddefendini u jgħinhom jifhmu dak li huma ma kinux jafu. Imbagħad f'daqqa waħda, rajt kif iż-żewġ raġġi, kif inhuma mpittrin fix-xbieha, kienu ħerġin mill-Ostja u nfirxu fuq id-dinja kollha. Din il-ħaġa damet sejra waqt wieħed biss, imma deherli qisha damet ġurnata sħiħa, u l-kappella tagħna kienet iffullata l-jum kollu, u l-jum kollu kien mimli b'abbundanza ta' ferħ. Imbagħad f'daqqa waħda rajt fuq l-altar lill-Mulej Ġesu' ħaj, eżatt kif narawh fix-xbieha. Imma ħassejt li s-sorijiet u n-nies kollha ma kinux qegħdin jaraw lill-Mulej Ġesu' bħalma kont qiegħda narah jiena. Ġesu' kien qed iħares bi tjubija kbira u b'ferħ lejn il-Papa, ċerti saċerdoti, il-kleru kollu, in-nies u l-Kongregazzjoni tagħna. Imbagħad, f'waqt wieħed, itteħidt biex noqgħod ħdejn Ġesu', u qgħadt fuq l-altar maġenb il-Mulej Ġesu', l-ispirtu tiegħi mtela b'ferħ hekk kbir li ma nistax la nifhmu u lanqas nikteb fuqu. Paċi profonda kif ukoll serħan imlewli ruħi. Ġesu' miel lejja u qalli bi tjubija kbira, U jien weġibt, "Jiena nixtieq li qima u glorja jingħataw lill-ħniena Tiegħek." Jiena diġa' qed nirċievi qima bit-twaqqif u ċ-ċelebrazzjoni ta' din il-Festa; x'tixtieq iktar? Jiena mbagħad ħarist lejn il-folla immensa li kienet qiegħda tqim il-Ħniena Divina u għidt lill-Mulej, "Ġesu', bierek lil dawk kollha li jinsabu miġburin sabiex jagħtu glorja lilek u sabiex iqimu l-ħniena infinita Tiegħek." Ġesu' radd is-salib b'idu, u din il-barka ġiet riflessa fl-erwieħ bħal berqa dawl. L-ispirtu tiegħi ġie mgħaddas kompletament fi mħabbtu. Ħassejtni qisni kont inħallejt u sparixxejt kompletament f'Alla. X'ħin erġajt ġejt f'tiegħi, paċi profonda mlietli ruħi, u l-intellet tiegħi wasallu għarfien straordinarju ta' ħafna affarijiet, għarfien li ma kienx ġie mogħti lili qabel. Jiena nħossni ferħana bil-bosta, għalkemm jiena l-iċken fost kulħadd; u ma nixtieq nibdel xejn minn dak li tani Alla. Ma nixtieqx nibdel posti lanqas ma' dak ta' Serafin, għal dak li għandu x'jaqsam ma' għarfien ġewwieni ta' Alla li Hu stess tani. L-għarfien intimu li jiena għandi tal-Mulej hu tali li l-ebda ħlejqa ma tista' tifhmu, b'mod speċjali, il-profondita' tal-ħniena Tiegħu li tinsab madwari. Jiena kuntenta b'dak kollu li Inti tagħtini. 24 ta' Marzu 1937. L-Erbgħa tal-Ġimgħa Mqaddsa. Qalbi qiegħda tinfena bix-xewqa li għandha għal Alla. Nixtieq ningħaqad miegħu. Biża' bilkemm jinħass jinfidli ruħi u fl-istess waqt speċi ta' fjamma ta' mħabba qiegħda tqabbadli qalbi. L-imħabba u t-tbatija huma marbutin flimkien ġewwa qalbi.
Djarju ta' Swor Fawstina – It-3 Pitazz (par.1041-1050)